Тхьэгъэзит Зубер и гушыIэ щIыIэхэр
* * *
ЦIыкIущ цIыхур — зэраупсыр пцIы имыщIэ.
Ин къохъури — зэрыжаIэр пэж имыщIэ.
* * *
Зыр зым фIэделэжу Iэджэрэ солъагъу.
Зыр зым фIэгубзыгъэу зэи сымылъагъу.
* * *
Щыму зиIыгът зыхаIум дыд.
ХэзыIур гуIэт: «А ды-дыд!»
* * *
ПцIыхужкъэ уэ хьэбыршыбырыр:
И пIэм къреш я нэхъ мамырыр.
* * *
Мэхъур и фIэщ зэ хэти лIэну.
ХуэмыщI и фIэщ езыр лIэну.
* * *
«Хуэлажьэу» цIыхубэм ехь дунейр…
Дэнэу пIэрэ щищIэр бэр зыхуейр?
* * *
ЗыфIэделэжу зы дунейм темыт, —
Дэ зы губзыгъэ къызэрытхэмыт!
* * *
КъэзыщIэр псэукIэ ямыгъэпсэуж:
Псэхэх хъужыр къосри, щIым ирешэхыж!
* * *
Сыхъуащ жьы — зыри щымыIэж
Ажал фIэкI сызыщышынэж.
* * *
ЖызыIэм зэ: «Ныбэузым уихь!» —
Хъунт и ныбэр узу дунейр ихь!
* * *
УтIыпщ уи гур, гъаплъэ уи нэр:
Хьэр зэдзакъэр — къыщышынэрщ.
* * *
Дыпсэууэ дигухэр хъумэ зэхуэщым,
Дыпсэууэ дэ дехауэ аращ щIым.
* * *
Ажал, стелъми сэ уи щIыхуэ,
Сыпсэуху — уи ней къысщыхуэ.
* * *
Симыт зи Iэзэгъуэм — сыкъеуфэрэзыхь,
Зи Iэзэгъуэ сытым — сыхэмыт и пщIыхь.
* * *
Дэгури зы фIы гуэр хэнакъым:
ПцIы игъащIэм зэхихакъым.
* * *
Куэд зыщIэр — даIуэрейщ,
ЗымыщIэр — псалъэрейщ.
* * *
Уцыджанкъым — умыдыгъуэм,
Уадыгэкъым — умыфыгъуэм.
* * *
ДыщIалэху «ущIалэщ!» — дагъэкъуаншэ.
«Жьыщ!», — даужьыгу щIэм,
дыхъуху хьэдэкъуаншэ.
2000 — 2002 гъгъ.
